### 5.     Orientering om naturpleje ved [adresse]

**Åbent**

Sagsnr.: 326-2020-1096        J.nr.: 01.05.11           Dokumentnr.:
326-2020-10108

**Sagstype**

Orientering.

**Resume og sagens baggrund**

Efter anlæggelsen af vejen ved
Herredsåsen er der efterladt et areal mellem vejen i nord og de eksisterende
boligområder i syd. Området er udlagt til grønt areal samt udstykning til
boliger. Det forudses at udstykningen vil have udfordringer med afledning af
regnvand. Da den hidtidige drift af det grønne område nu er stort set ophørt,
udstikkes der nu en ny retning for det grønne område, hvor natur, rekreative
interesser, byplanlægning og LAR-løsninger indarbejdes.

**Indstillinger**

Plan, Byg og Miljøchefen indstiller, at orienteringen tages
til efterretning.

**Behandling**

Teknik- og Miljøudvalget.

**Sagsfremstilling**

Første skridt i området er at påbegynde hegning af dele af
naturområderne med henblik på afgræsning. Senere vil området blive tilpasset
LAR-løsninger, boligområder, rekreative stier mv.

Det er hensigtsmæssigt at indtænke regnvandsløsninger (LAR)
i de grønne områder for at kunne anvende det samme areal til flere formål. Det
bakkede landskab indeholder allerede fine naturværdier og for at udvikle
områdets landskabs- og naturværdier opsættes en fold til naturpleje. Det grønne
område skal anvendes rekreativt og til regnvandshåndtering imens naturværdierne
i området styrkes.

Landskabet

Naturnær græsning plejer både landskab og natur. Heste eller
køer skal sikre at det åbne landskab fastholdes og at overdrevsvegetationen kan
sprede sig. Overdrev er en naturtype der er karakteristisk for Kalundborg
kommune og præger Laus Danielsen maleri fra 1839, der netop forestiller landskabet
ved [adresse].

Dyr

Det planlægges at lave en ca. 17 hektar fold fra
Ove Lund til og med mosen syd for ”spiralen”. Der skal anlægges læskur
og ca. 3 km hegn. Den endelige afgræsning er ikke fastlagt. Området skal bebos
af heste eller køer, der skal afgræsse området ekstensivt. Ekstensiv græsning
indebærer at der ikke fodres, men at relativt få dyr skal græsse over en lang
sæson, helst hele året. Derfor skal man være heldig for at støde på dem.
Ligesom i en dyrehave.

Rekreative forhold

De eksisterende stier er ved at blive kortlagt så der kan
laves låger og stenter der kan sikre gode adgangsforhold. Det overvejes også om
og hvor der eventuelt skal opsættes bænke. Stier rundt om folden overvejes
også.

[adresse]

Da hunde skal føres i snor i dyrefolden, undersøger vi for
områder i nærheden til en hundeskov, hvor hunde kan løbe frit.

Orientering af naboer

Matrikler der grænser op til hegningen vil blive orienteret
om projektet.

**Økonomiske konsekvenser**

Der er i investeringsoversigten afsat 200.000 kr. i 2020 og
650.000 kr. i 2021 til natur, LAR-løsning og rekreativt område. Der er søgt om
at få 200.000 frigivet i 2020 til at starte etableringen af hegn og afgræsning.

**Bilag**

|  |  |
| --- | --- |
| Udkast til fold ved [adresse] | 326-2020-23627 |